I nr. 4 er Indremisjonsselskapets Hus, tegnet av Ove Bang og oppført i 1935 for Det norske lutherske Indremisjonsselskap. Denne bygningen regnes som noe av et gjennombrudd i norsk funksjonalistisk arkitektur og vant Houens fonds diplom i 1936. Menighetslokalet Storsalen har inngang rundt hjørnet i Sven Bruns gate. Bygningskomplekset er blitt utvidet opp gjennom årene og har huset diverse virksomhet, deriblant misjonshotell og NRK Østlandssendingen.